Heldur Harry Põlda

Heldur Harry Põlda (sündinud 18. septembril 1996 Kuressaares) on eesti laulja (tenor) ja dirigent. 

Ta sai juba lapsena tuntuks kaunihäälse poiss-sopranina ning pälvis 2008. aastal Eesti Kultuurkapitali helikunsti sihtkapitali aastapreemia Milesi rolli eest Britteni ooperis "Kruvipööre", olles ajaloo noorim selle auhinna pälvinud interpreet.Heldur Harry Põlda Eesti Muusika Infokeskus. Vaadatud 03.11.2025.

Haridus
Heldur Harry Põlda on õppinud Tallinna Muusikakeskkoolis Mari Tampere-Bezrodny juures viiulit ja Hirvo Surva käe all kooridirigeerimist; laulmist on ta õppinud Zoja Hertzi juhendamisel. Ta on lõpetanud 2015. aastal Tallinna Muusikakeskkooli dirigeerimise erialal ja 2019. aastal Londoni Guildhall School of Music & Drama klassikalise laulu erialal (bakalaureusekraadiga; prof David Pollardi ja prof Ruby Philogene'i lauluklass).Heldur Harry Põlda Rahvusooperi Estonia koduleht.Heldur Harry Põlda Eesti Muusika Infokeskus. Vaadatud 03.11.2025. Seejärel õppis ta Georg Otsa nimelises Tallinna Muusikakoolis muusikaproduktsiooni.Liina Viru. Persona grata Heldur Harry Põlda Teater. Muusika. Kino. Juuni 2025.

Muusika noorpõlves
Lapslauljana astus ta üles juba kaheaastaselt Kuressaare Laululinnu konkursil. Alustanud viieaastaselt Kuressaare Muusikakoolis viiuliõpinguid (õpetaja Laine Sepp) ning õppides ka klaverit ja laulu (õpetaja Pilvi Karu), sai ta peagi tuntuks kaunihäälse poiss-sopranina. 2008. aastal kolis pere Tallinna, et lastele muusikamaailmas paremaid arenguvõimalusi anda.Marjam Vaher. 11-aastane Heldur Harry – kogemata ooperistaariks Saarte Hääl, 16.08.2008.

Põlda oli aastaid Estonia poistekoori solist. Lavadebüüdi poiss-sopranina tegi ta kaheksa-aastaselt, järgnesid kandvad rollid mitmes muusikalis ja ooperis (Yestoni "Fantoom", 2007; Britteni "Kruvipööre", 2008; Glucki "Orpheus ja Eurydike", 2010; Ehala/Raadiku/Vinteri/Raudmäe "Pipi!Nuki!Puhh!") ning Anti Marguste mini-mono-ooperi "Arno monoloogid" (2011) esiettekandel. 

Sopranisolistina esines ta ka paljudel esinduskontsertidel, näiteks Saaremaa ooperipäevadel, Eestis toimunud NATO konverentsil, Eestis riigivisiidil viibinud Soome presidendi Tarja Haloneni külaskäigul ja XXV üldlaulupeol Aare Kruusimäe ühendkooridele kirjutatud laulu "Maailma avastamine" ettekandel (2009). Suursündmuseks kujunes soleerimine Arvo Pärdi paavst Benedictus XVI-le pühendatud teoses "Vater unser" (klaveril Arvo Pärt ise) paavsti preestriks pühitsemise 60. aastapäeva üritusel Vatikanis (2011).Heldur Harry Põlda Eesti Muusika Infokeskus. Vaadatud 03.11.2025.Arvo Pärdi Keskuse kodulehtKristi Helme. Heldur Harry Põlda. Imelisest sopranist imeliseks tenoriks Eesti Päevaleht / LP, 25.05.2019.

Sopranina soleeris ta selliste suurvormide ettekannetel nagu Lera Auerbachi "Vene reekviem" (Saksamaal – esiettekanne, Hispaanias, Lätis ja Eestis), Roxanna Paunufniku "Westminsteri missa" ja Galina Ustvolskaja "Sümfoonia nr. 1" (Hispaanias, Tšehhis) ning Gabriel Fauré "Reekviem".

Häälemurde aegu keskendus ta dirigeerimisõpingutele ning peagi sai kätt proovida avalikel muusikaüritustel: juhatas ühendkoore Suure-Jaani vaimulikul laulupäeval (2012); mudilaskoore ja keelpilliorkestrit Saaremaa 50. laulupeol (2013) ning lastegalasid Saaremaa ooperipäevadel (2014) ja rahvusooperi Estonia festivalil "Estoonlastelt saarlastele" (2014).Heldur Harry Põlda Eesti Muusika Infokeskus. Vaadatud 03.11.2025.

Töö ja looming
Hooaegadel 2019/20 ja 2020/21 oli Heldur Harry Põlda rahvusooperi Estonia stipendiaat. Tenorina tegi ta debüüdi Estonia laval 2019. aastal ühe peategelase, Tony rollis Bernsteini muusikalis "West Side Story". Alates 2021. aastast on Põlda rahvusooperi Estonia koosseisuline solist ning tema repertuaari kuulub nii ooperi-, opereti- kui ka muusikalirolle.Liina Viru. Persona grata Heldur Harry Põlda Teater. Muusika. Kino. Juuni 2025. Hooaja jooksul tuleb tal esitada ja esitusvalmis hoida keskmiselt 12 muusikateatrirolli.Kathleen Loss. „Pidin ennast küll natuke moosima!“ Ooperisolist Heldur Harry Põlda vallutab teleekraani Õhtuleht/Naisteleht, 26.10.2025.

Ka tenorina on ta hinnatud solist esinduskontsertidel ja muusikaliste suurvormide ettekandmisel. Ta on olnud Rémy Martini ja Eesti Kontserdi traditsioonilise uusaastakontserdi solist, esinedes koos Eesti Riikliku Sümfooniaorkestriga, laulnud ERSO saatel Andrew Lloyd Webberi "Reekviemi"Suurel nädalal kõlab kolmes kontserdimajas Andrew Lloyd Webberi hiiglaslikule koosseisule komponeeritud reekviem Eesti Kontserdi koduleht. Vaadatud 22.11.2025., olnud Põhjamaade Sümfooniaorkestri galakontserdi külalissolist jne.Põhjamaade Sümfooniaorkestri Galakontsert Anu Tali ja sõbrad Eesti Kontserdi koduleht. Vaadatud 22.11.2025. Aeg-ajalt soleerib ta ka Estonia poistekoori ja noormeestekooriRahvusooper Estonia poistekoor ja noormeestekoor ning Jauna Muzika (Leedu): Leading Voicese kontsert EMTA kontserdi- ja teatrimaja suures saalis Eesti Kooriühingu koduleht. 08.07.2025. ning Eesti Rahvusmeeskoori kontsertidel.Eesti Rahvusmeeskoori kontsert "Maa psalmid" Estonia kontserdisaalis Eesti Kooriühingu koduleht. 24.04.2025. 

Kammermuusika vallas on ta üles astunud mitmesugustes koosseisudes, näiteks koos Arsise kellade ansambliga, laulja Hanna-Liina Võsaga ning oma viiuldajast venna Johannes Põlda ja pianist Lea Leiteniga.Heldur Harry Põlda Eesti Muusika Infokeskus. Vaadatud 03.11.2025.

Lisaks tööle lauljana on Heldur Harry Põlda alates 2020. aastast Tehnikaülikooli Akadeemilise Meeskoori dirigent. Meeskooride dirigendina tegi ta laulupeodebüüdi XXVIII üldlaulupeol (suvel 2025).

Ta on õpetanud Eesti Muusika- ja Teatriakadeemia lavakunstikoolis soololaulu.Heldur Harry Põlda Eesti Muusika Infokeskus. Vaadatud 03.11.2025.

Ehkki ta on õppinud nii heliloomingut kui ka muusikaprodutseerimist, köidab teda uute muusikapalade loomisest rohkem just plaadisalvestusstuudio töö tehniline pool ehk olemasolevale meloodiale huvitava kõlapildi kujundamine. Näiteks on ta produtseerinud Sissi singli "Gold", mis valmis detsembris 2024.Liina Viru. Persona grata Heldur Harry Põlda Teater. Muusika. Kino. Juuni 2025. 

2025. aasta sügishooajal osaleb ta TV3 meelelahutussaates "Su nägu kõlab tuttavalt".Margaret Petrova. TV3 saate „Su nägu kõlab tuttavalt“ järgmine osaleja on ooperisolist Heldur Harry Põlda Kroonika/Delfi, 15.09.2025. 

Töö dirigendina
 XXVIII üldlaulupeo meeskooride dirigent
 Saaremaa 50. laulupeo mudilaskooride ja keelpilliorkestri dirigent
 Suure-Jaani vaimuliku laulupäeva ühendkooride dirigent
 Eesti Meestelaulu Seltsi ja Eesti Naislaulu Seltsi laulupidu "Kodulootus", meeskooride dirigent
 Tehnikaülikooli Akadeemilise Meeskoori dirigent alates 2020. aastast

Lavarollid
<tr valign=top><td>
 Alfredo, Gaston (G. Verdi "La traviata")
 Alfred (J. Straussi "Nahkhiir")
 Cliff (J. Kanderi "Kabaree")
 Freddy (F. Loewe'i “Minu veetlev leedi”)
 Gonzalve (M. Raveli "Hispaania tund")
 Remendado (G. Bizet' "Carmen")
 Pelléas (C. Debussy "Pelléas ja Mélisande")
 Tamino (W. A. Mozarti "Võluflööt")
 Tony (L. Bernsteini "West Side Story")
 Orpheus (J. Offenbachi "Orpheus põrgus")
 Sõdur (P. Glassi "Hydrogen Jukebox" )
 Sõdur (V. Ullmanni "Atlantise keiser")
<td>
 Bambino (T. Steineri "Crisis")
 Ragueneau (E. Tambergi "Cyrano de Bergerac")
 Inko (V. Tormise / R. Puuri "Lalli ehk mere keskel on mees")
 Tybalt (Ch. Gounod' "Romeo ja Julia")
 Camille de Rossillon (F. Lehári "Lõbus lesk")
 Armand Brissard (F. Lehári "Krahv Luxemburg")
 Ruiz (G. Verdi "Trubaduur")
 Ivan Lõkov (N. Rimski-Korsakovi "Tsaari mõrsja")
 Bastien (W. A. Mozarti "Bastien ja Bastienne")
 Miles (B. Britteni "Kruvipööre")
 Amor (C. W. Glucki "Orpheus ja Eurydike")

Solistirollid
 Andrew Lloyd Webberi "Reekviem"
 Franz Schuberti "Ilus möldrineiu" ("Die Schöne Müllerin")
 Antonio Vivaldi "Dixit Dominus RV 594"
 Ludwig van Beethoveni "9. sümfoonia"
 Wolfgang Amadeus Mozarti "Missa c-moll"
 Lera Auerbachi "Vene reekviem" esiettekanne Saksamaal; ettekanded Hispaanias, Lätis ja Eestis
 Roxanna Paunufniku "Westminsteri missa"
 Gabriel Fauré "Reekviem"
 Galina Ustvolskaja "Sümfoonia nr 1" ettekanded Hispaanias ja Tšehhis
 Aare Kruusimäe "Maailma avastamine", XXV Eesti üldlaulupeo ühendkooride solist
 Arvo Pärdi "Vater unser" Vatikanis paavst Benedictus XVI-le

Helikandjad
 "Terra Mariana" (ERP 2010)
 "Vater unser" (ERP 2011)
 "Cantus Angelicus" (ERP 2011)
 "Heldur Harry Põlda ja Eesti Kaitseväe orkester" (2012)

Tunnustus
 2008 – Eesti Kultuurkapitali helikunsti sihtkapitali aastapreemiaHeldur Harry Põlda Rahvusooperi Estonia koduleht.Muusikapreemiad 2008. Eesti Heliloojate Liidu koduleht, 6. oktoober 2008. (Birgitta festivalil etendunud Benjamin Britteni ooperi "Kruvipööre" solistid ja dirigent (Aile Asszonyi, Heli Veskus, Oliver Kuusik, Liisi Kasenõmm, Heldur Harry Põlda, Hanna-Liisa Kappel ja Lauri Sirp) – kõrgete kunstiliste saavutuste eest)
 2010 – Eesti Kooriühingu koostööpreemiaEesti Muusika Infokeskus
 2013 – Eesti Rahvuskultuuri Fondi Georg Otsa Fondi stipendiumAndrus Karnau. Selgusid rahvuskultuuri fondi stipendiumisaajad Lääne Elu, 22.11.2012.
 2015 – Noore õpetlase stipendiumMari Klein. Minister andis üle noore õpetlase stipendiumid Õpetajate Leht, 11.08.2015.
 2022 – Lions European Thomas Kuti nimelise rahvusvahelise konkursi laureaat (2. koht)
 2025 – Harjumaa teatripreemia

Teatrisisesed preemiad
 2021 – rahvusooperi Estonia kolleegipreemiaHeldur Harry Põlda Rahvusooperi Estonia koduleht.
 2025 – rahvusooperi Estonia publikupreemia (SEB preemia)

Isiklikku
Tema ema on haridusteadlane Halliki Põlda ja isa on Meelis Põlda. Tema vanem vend on viiuldaja Johannes Põlda.Marjam Vaher. 11-aastane Heldur Harry – kogemata ooperistaariks Saarte Hääl, 16.08.2008.Käbi ei kuku... Heldur Harry ja Halliki Põlda Vikerraadio, 05.02.2023. Tema vanaonu oli koorijuht ja helilooja Arvo Ratassepp.Kristi Helme. Heldur Harry Põlda. Imelisest sopranist imeliseks tenoriks Eesti Päevaleht / LP, 25.05.2019.

Heldur Harry Põlda on lapsena leiutanud lavahirmust ülesaamiseks oma nipi: "Kujutan ette, et saal on tühi ja mitte kedagi ei ole. Siis kaob hirm ära."Marjam Vaher. 11-aastane Heldur Harry – kogemata ooperistaariks Saarte Hääl, 16.08.2008.

Autoga sõites kuulab ta kantrit ning füüsilist ja vaimset vormi hoiab tasakaalus sportliku vabavõitluse (MMA) treeningutega.Liina Viru. Heldur Harry Põlda: südamega estoonlane ja muusikafänn Estoonlane, sügis 2025 (lk 4–8).

Viited

Välislingid
 OP: Tenor Heldur Harry Põlda ETV kultuurisaade "OP", 3. märts 2022 
 Käbi ei kuku... Heldur Harry ja Halliki Põlda Vikerraadio, 5. veebruar 2023
 Heldur Harry Põlda: minu fookuses on praegu solistikarjäär Vikerraadio "Vikerhommik", 19. jaanuar 2025
 Liina Viru. Persona grata Heldur Harry Põlda Teater. Muusika. Kino, juuni 2025
 Liina Viru. Heldur Harry Põlda: südamega estoonlane ja muusikafänn Estoonlane, sügis 2025 (lk 4–8)

Kategooria:Eesti muusikud
Kategooria:Sündinud 1996